Title: MINISTERSTVO ZAHRANIČNÝCH VECÍ SLOVENSKEJ REPUBLIKY
Author: MZV SR
Last saved by: user

Informácia
o priebehu a výsledkoch
pracovnej návštevy ministra zahraničných vecí Iránskej islamskej republiky
Monouchehr Mottakiho v Slovenskej republike 
v dňoch 13. – 14. marca 2007

V dňoch 13. – 14. marca 2007 uskutočnil minister zahraničných vecí Iránskej islamskej republiky Manouchehr Mottaki na vlastnú žiadosť pracovnú návštevu Slovenskej republiky. Návšteva bola súčasťou európskej cesty ministra Mottakiho, v rámci ktorej  vystúpil na pôde OSN v Konferencii o odzbrojení v Ženeve, a zahŕňala tiež Slovinsko, Taliansko a Belgicko. 

Rokovania s ministrom J. Kubišom, ktoré sa uskutočnili 13. 3. 2007 boli zamerané na posúdenie perspektív rozvoja bilaterálnej spolupráce. Ministri zároveň prerokovali otázky multilaterálneho charakteru s dôrazom na vývoj problematiky iránskeho jadrového programu. Minister Mottaki pozitívne zhodnotil históriu slovensko-iránskych vzťahov, potvrdil záujem na pokračovaní dialógu a ďalšom rozvoji spolupráce najmä v hospodárskej oblasti. Irán má záujem o uskutočnenie zasadania spoločného hospodárskeho výboru v Bratislave v r. 2007   (z iránskej strany na úrovni námestníka MZV). Širšie možnosti spolupráce sa črtajú v energetike, strojárenstve a ďalších odvetviach. Minister Mottaki vyjadril pripravenosť Iránu podieľať sa na dodávkach plynu do SR. Irán má perspektívne záujem na zriadení veľvyslanectva v Bratislave.

Minister J. Kubiš zdôraznil záujem SR na stabilite Blízkeho a stredného východu. Irán by mal zohrávať v regióne konštruktívnu úlohu kde zatiaľ existujú určité pochybnosti. Pripomenul predchádzajúce kontakty s iránskymi predstaviteľmi vrátane stretnutia s A. Laridžáním, predsedom Rady národnej bezpečnosti Iránu a hlavným vyjednávačom Iránu pre jadrový program, vo februári 2007 počas konferencie v Mníchove. V štádiu príprav je uskutočnenie obchodnej misie predstaviteľov Regionálnej Slovenskej obchodnej a priemyslovej komory Bratislava do Teheránu v r. 2007. Vyjadrený bol záujem na pokračovaní expertných rokovaní k dohode o podpore a  vzájomnej ochrane investícií v Teheráne v r. 2007. Minister J. Kubiš prijal pozvanie na návštevu Iránu, ktorá by sa mohla uskutočniť vo vhodnom termíne, pri zohľadnení širších medzinárodných súvislostí. Obojstranne bol potvrdený záujem na uskutočnenie medziministerských konzultácií na úrovni politických riaditeľov ministerstiev zahraničných vecí Iránu a Slovenskej republiky v Teheráne v prvom polroku 2007. 

K iránskemu jadrovému programu boli prezentované rozdielne stanoviská oboch strán. M. Mottaki uviedol genézu iránskeho jadrového programu, ktorého začiatky (v spolupráci s USA, neskôr s Francúzskom a Nemeckom) siahajú do roku 1957. S Ruskou federáciou má Irán uzatvorený kontrakt na dobudovanie jadrovej elektrárne Bushehr. Dodávka paliva sa však napriek záujmu iránskej strany doposiaľ neuskutočnila. Podľa M. Mottakiho pokračovanie v jadrovom programe pre mierové účely zodpovedá energetickým potrebám krajiny a uskutočňuje sa v súlade s členstvom Iránu v Medzinárodnej agentúre pre atómovú energiu (MAAE) a na základe princípov Zmluvy o nešírení jadrových zbraní (NPT). Minister Mottaki zdôraznil záujem o spoluprácu bez predbežných podmienok, nie konfrontáciu.
	
	Irán má obavy v súvislosti s prípravou novej rezolúcie Bezpečnostnej rady OSN v nadväznosti na rez. č. 1737 (december 2006). Minister Mottaki uviedol, že Irán je otvorený rokovaniam o návrhu generálneho riaditeľa MAAE z ostatného zasadnutia Rady guvernérov MAAE, ktorého podstata spočíva v súčasnom zastavení obohacovania uránu a odklade sankcií (pozn. podľa interpretácie rez. č. 1737 je zastavenie obohacovania požiadavkou pre začatie rokovaní s Iránom, na základe ktorých by malo následne dôjsť k pozastaveniu sankcií). Navrhuje však, aby odklad sankcií bol spojený so súhlasom Iránu s Dodatkovým protokolom MAAE. Súčasne minister Mottaki požiadal, aby sa v najbližších týždňoch neprijala ďalšia sankčná rezolúcia BR OSN, namiesto toho aby štáty P5 + 1 (päť stálych členov BR OSN + Nemecko) prijali vyhlásenie a začali sa rokovania s Iránom.  Napokon minister konštatoval, že by bolo možné inšpirovať sa aj 6-strannými rokovaniami o jadrovom programe KĽDR.

Minister J. Kubiš podporil využívanie jadrovej energie výlučne pre mierové účely. Zdôraznil jeho uskutočňovanie transparentne v súlade s medzinárodnými režimom nešírenia jadrových zbraní. Minister Kubiš podčiarkol obavy zdieľané medzinárodným spoločenstvom, ktoré vyvoláva pokračovanie obohacovania uránu Iránom v rozpore s požiadavkami prijatými v relevantných dokumentoch Rady guvernérov MAAE a Bezpečnostnej rady OSN. Zdôraznil, že máme záujem na konštruktívnom riešení otázky iránskeho jadrového programu prostredníctvom pokračujúceho dialógu, ktorý je základným predpokladom pre dosiahnutie diplomatického riešenia problému.

Pripomenul, že správa generálneho riaditeľa MAAE predložená členom Bezpečnostnej rady vo februári 2007 v  nadväznosti na rezolúciu č. 1737 nerozptýlila obavy ohľadom smerovania iránskeho jadrového programu, najmä čo sa týka fázy obohacovania v jadrovom palivovom cykle. Zo správy vyplýva, že Irán nielen nesplnil požiadavky stanovené rezolúciou na zastavenie obohacovania uránu a aktivít súvisiacich s obohacovaním, ale tieto ešte rozšíril o.i. inštaláciou ďalších kaskád centrifúg. 

Minister J. Kubiš uviedol, že v súvislosti s týmto vývojom členovia Bezpečnostnej rady posudzujú v týchto dňoch návrh novej rezolúcie BR OSN. Návrh, ktorý je pripravovaný piatimi stálymi členmi a Nemeckom, by mal byť prijatý v priebehu najbližších dní. Bude silnejším signálom pre Irán v otázke jadrového programu ako rezolúcia č. 1737 a tiež pokračovaním v úsilí ovplyvniť Irán, aby nepodnikal ďalšie kroky, ktoré by smerovali proti požiadavkám medzinárodného spoločenstva, a tým zmenšovali priestor pre návrat za rokovací stôl. 

Slovenská republika, ako člen Bezpečnostnej rady OSN, má zvýšený podiel zodpovednosti za presadzovanie dodržiavania rozhodnutí tohto orgánu zodpovedného za udržanie medzinárodného mieru a bezpečnosti, a preto sa zodpovedne stavia k rokovaniam o jej novej rezolúcii. Ďalší vývoj je však hlavne v rukách Iránu. Naďalej podporujeme, v záujme zabezpečenia dlhodobého stabilného riešenia, možnosť pokračovania  efektívnych rokovaní s Iránom, v súlade s úsilím EÚ a návrhmi vysokého predstaviteľa J. Solanu z r. 2006 na dlhodobú dohodu, ktorá by zabezpečila Iránu všetko potrebné na vybudovanie moderného jadrového priemyslu pre civilné účely. Podmienkou pre obnovenie rokovaní zostáva splnenie rezolúcie č. 1737 Iránom.

	Ministri tiež prerokovali aktuálne regionálne problémy (Irak, Afganistan, Libanon). Irán pozitívne hodnotí výsledky medzinárodnej konferencie v Bagdade, ktorá sa konala 10. marca 2007 za účasti krajín susediacich s Irakom, stálych členov Bezpečnostnej rady OSN,  predstaviteľov Ligy arabských štátov a Organizácie islamskej konferencie k riešeniu situácie v Iraku a má záujem na jej pokračovaní v Bagdade na úrovni ministrov zahraničných vecí.  M. Mottaki upozornil na rast vplyvu Talibanu a Al-Káidy v Afganistane,  v dôsledku čoho vláda stráca kontrolu nad 6 provinciami. Pripomenul ochotu Iránu spolupracovať v boji  proti týmto organizáciám a proti pašovaniu narkotík z Afganistanu. Podľa Iránu situácia v Libanone vyžaduje flexibilný a pragmatický prístup politického spektra v krajine pre pokračovanie vlády F. Sinioru. K otázke energetickej bezpečnosti M. Mottaki uviedol, že Irán je pripravený zohrávať, ako producent aj ako tranzitná krajina, pozitívnu úlohu vo vzťahu ku krajinám EÚ a aj k najvýznamnejším ázijským záujemcom – Číne a Indii. 
	
Napriek rozdielnym názorom na problematiku iránskeho jadrového programu a niektoré regionálne otázky sa návšteva M. Mottakiho v SR uskutočnila v konštruktívnej a otvorenej atmosfére. Rokovania ministrov ZV SR a Iránu sú obojstranne hodnotené ako užitočné a sú výrazom posilnenia medzinárodného postavenia SR. 

N á v r h   k o m u n i k é

Vláda Slovenskej republiky na svojom zasadnutí dňa .............. 2007 vzala na vedomie Informáciu o priebehu a výsledkoch pracovnej návštevy ministra zahraničných vecí Iránskej islamskej republiky Manouchehr Mottakiho v Slovenskej republike v dňoch 13. - 14. marca 2007.